**KonkSi sätted:**

**§ 7812. Keelatud teo toimepanemise tuvastamise tagajärjed**

Keelatud teo toimepanemise tuvastamine Konkurentsiameti poolt on siduv keelatud teo toimepanemisest tekkinud nõuet menetlevale kohtule, kui keelatud tegu tuvastavat haldusakti ei ole tähtaegselt vaidlustatud või kui on jõustunud kohtulahend, mille alusel jääb keelatud tegu tuvastav haldusakt kehtima.

*Siit tuleb see alus halduskohtul mitte kontrollida täiendavalt haldusakti sisu, kui menetlusalune isik seda ei vaidlusta.*

**§7831. Kokkuleppemenetlus**

(1) Konkurentsiamet võib konkurentsijärelevalvemenetluses, mille esemeks olev keelatud tegu on kartell, kohaldada kokkuleppemenetlust.

(2) Kui Konkurentsiameti hinnangul on kokkuleppemenetluse kohaldamine võimalik:

1) selgitab ta kartellis osalenud ettevõtjaid ja ettevõtjate ühendusi moodustavatele menetlusalustele isikutele kokkuleppemenetluse kohaldamise võimalust, menetlusaluse isiku õigusi selles ning kokkuleppemenetluse tagajärgi;

2) annab menetlusalustele isikutele tähtaja, mille jooksul võib kirjalikult Konkurentsiametile teada anda oma soovist alustada kokkuleppeläbirääkimistega.

(3) Kui kartellis osalenud ettevõtja moodustavad mitu menetlusalust isikut, tuleb neil endi seast kokkuleppemenetluses osalemiseks valida esindaja.

(4) Konkurentsiamet esitab kokkuleppeläbirääkimisteks tähtaegselt soovi avaldanud menetlusalusele isikule või käesoleva paragrahvi lõikes 3 nimetatud menetlusaluste isikute esindajale asjas koostatud etteheited koos asjakohaste tõenditega ja nende poolt moodustatavale ettevõtjale või ettevõtjate ühendusele kartellis osalemise eest kohaldatava trahvi võimaliku suuruse.

(5) Konkurentsiamet võib kokkuleppeläbirääkimised katkestada, kui ta jõuab järeldusele, et kokkuleppemenetluse tulemuste saavutamine on ebatõenäoline.

(6) Kokkuleppeläbirääkimiste tulemusel esitab menetlusalune isik või käesoleva paragrahvi lõikes 3 nimetatud juhul menetlusaluste isikute esindaja Konkurentsiametile viimase poolt määratud tähtaja jooksul kirjaliku kokkuleppe sõlmimise taotluse, mis sisaldab:

1) kartelli põhjalikku kirjeldust, sealhulgas teavet mõjutatud kaupade kohta ja kartelli geograafilist ulatust;

2) selget ja ühemõttelist tunnistust, et ettevõtja või ettevõtjate ühendus on kartellis osalenud ja vastutab selle eest, sealhulgas kartellis osalemise perioodi ja menetlusaluse isiku või käesoleva paragrahvi lõikes 3 nimetatud juhul menetlusaluste isikute rolli selles;

3) kinnitust, et menetlusalune isik või käesoleva paragrahvi lõikes 3 nimetatud juhul menetlusalused isikud on nõus Konkurentsiametiga läbiräägitud konkurentsijärelevalvemeetmete kohaldamisega;

4) kinnitust, et menetlusalusalune isik või käesoleva paragrahvi lõikes 3 nimetatud juhul menetlusalused isikud on teadlikud asjas nende suhtes koostatud etteheidetest ning neile on antud võimalus esitada etteheidete kohta oma arvamus ning vastuväited;

5) kinnitust, et menetlusalune isik või käesoleva paragrahvi lõikes 3 nimetatud juhul menetlusalused isikud loobuvad õigusest tutvuda menetlustoimikuga ning õigusest vaidlustada ettevõtja või ettevõtjate ühenduse kartellis osalemine ja selle eest kohaldatavad konkurentsijärelevalvemeetmed.

(7) Kui kokkuleppe sõlmimise taotlus vastab käesoleva paragrahvi lõikes 6 sätestatud nõuetele ja selles esitatud teabe õigsuses ei ole alust kahelda, kinnitab Konkurentsiamet kokkuleppe läbiräägitud konkurentsijärelevalvemeetmete kohaldamisega. Kui konkurentsijärelevalvemeetmena kohaldatakse trahvi, peab trahv olema vähemalt kümme protsenti, kuid mitte rohkem kui kakskümmend protsenti väiksem lõikes 4 nimetatud trahvi võimalikust suurusest. Trahvi kokkuleppemenetluses määrab Konkurentsiamet.

(8) Kui kokkuleppe sõlmimise taotlus ei vasta käesoleva paragrahvi lõikes 5 sätestatud nõuetele, võib Konkurentsiamet jätta kokkuleppe kinnitamata või anda tähtaja puuduste kõrvaldamiseks.

(9) Kui Konkurentsiamet katkestab läbirääkimised või ei kinnita kokkulepet või menetlusalune isik või käesoleva paragrahvi lõikes 3 nimetatud juhul menetlusaluste isikute esindaja ei esita kokkuleppe sõlmimise taotlust või võtab esitatud taotluse tagasi, jätkatakse konkurentsijärelevalvemenetlust üldises korras.

(10) Käesoleva paragrahvi lõike 6 punkti 5 alusel antud kinnitus loobuda õigusest vaidlustada konkurentsijärelevalvemeetmed ei pea hõlmama loobumist vaidlustamisõigusest ulatuses, milles meetmed ei vasta Konkurentsiametiga läbiräägitule või trahv ei vasta käesoleva paragrahvi lõikes 7 sätestatule. Nimetatud kinnituse andmine võtab isikult õiguse konkurentsijärelevalvemeetmeid loobumise ulatuses vaidlustada.

**§ 7833. Menetlus- ja vorminõuete rikkumise tagajärjed ning kohtulik kontroll**

(1) Konkurentsijärelevalvemeetme kehtetuks tunnistamist ei ole õigust nõuda üksnes põhjusel, et konkurentsijärelevalvemenetluses rikuti menetlus- või vorminõudeid, välja arvatud juhul, kui nõuete rikkumine võis mõjutada asja otsustamist või sellega kaasnes meetme adressaadi õiguste oluline rikkumine.

(2) Menetlusalusel isikul on õigus vaidlustada Konkurentsiameti poolt § 7829 lg 2 alusel tehtud otsust, mis ei sisalda halduskohtule esitatavat kaebust trahvi määramiseks halduskohtumenetluse seadustiku 4.peatükis sätestatud üldises korras. Kaebust sisalduva otsust on menetlusalusel isikul õigus vaidlustada esitades vastukaebuse halduskohtumenetluse seadustiku 281.peatükkis sätestatud korras. Mõlemal juhul hakkab kaebetähtaeg kulgema alates Konkurentsiameti poolt menetlusalusele isikule dokumentide kättetoimetamist.

(3) Rikkumise, sealhulgas keelatud teo toimepanemise tuvastamise õiguspärasust hinnates teostab kohus täiemahulise kontrolli.

**§ 7829. Konkurentsijärelevalvemenetluse lõpetamine**

(1) Konkurentsijärelevalvemenetlus lõpeb konkurentsijärelevalvemeedet kohaldava otsuse kättetoimetamisega või menetluse lõpetamisega käesolevas peatükis sätestatud muul alusel. Kui konkurentsijärelevalvemenetlus on alanud §-s 7815 nimetatud taotluse lubatavaks tunnistamisega, ei lõpe menetlus taotluse tagasivõtmisega.

(2) Konkurentsiametil on õigus tuvastada keelatud teo toimepanemine ettevõtja või ettevõtjate ühenduse poolt ning kohaldada sellele ettevõtjale või ettevõtjate ühendusele konkurentsijärelevalvemeedet. Keelatud teo toimepanemise tuvastamine ja kõik konkurentsijärelevalvemeetmed peavad sisalduma ühes otsuses, sealhulgas peab keelatud teo tuvastamine sisalduma nimetatud otsuse resolutiivosas. Kui Konkurentsiamet peab vajalikuks kohaldada keelatud teo eest trahvi, peab otsuses sisalduma sellekohane kaebus halduskohtule.

(3) Keelatud teo ettevõtja või ettevõtjate ühenduse poolt toimepanemise tuvastamiseks tuleb Konkurentsiametil tuvastada selle toimepanemine ettevõtjat või ettevõtjate ühendust moodustava menetlusaluse isiku poolt.

**HKMS sätted:**

**281. peatükk**

**Menetlus konkurentsijärelevalve trahviasjas**

**§ 2801. Trahvikaebus**

(1) Konkurentsiamet võib konkurentsiseaduse § 7829 lg 2 alusel nõudahalduskohtult menetlusalusele isikule keelatud teo toimepanemise eest rahatrahvi määramist.

(3) Kaebus tuleb kohtule esitada viie päeva jooksul pärast konkurentsiseaduse § 7829 lõikes 2 nimetatud otsuse tegemist. Menetlusalusele isikule kaebuse kättetoimetamisel selgitatakse talle muu hulgas:

1) mida peab sisaldama vastus kaebusele;

2) kaebusele vastamata jätmise ja kohtuistungilt puudumise tagajärgi;

3) õigust esitada vastukaebust.

(4) Trahvikaebuse läbivaatamisele kohaldatakse käesoleva seadustiku I–V osa, arvestades trahvikaebuse läbivaatamise erisusi, kusjuures Konkurentsiametil on kaebaja menetluslik seisund ja menetlusalusel isikul vastustaja menetluslik seisund.

**§ 2802. Vastukaebuse esitamine**

(1) Vastustajal on õigus HKMS §-s 46 lõikes 1 sätestatud kaebetähtaja jooksul esitada Konkurentsiameti vastu oma kaebus ühiseks läbivaatamiseks põhikaebusega (vastukaebus), kui vastukaebuse rahuldamine välistaks täielikult või osaliselt trahvikaebus rahuldamise.

(2) Vastukaebusele kohaldatakse kaebuse kohta sätestatut. Vastukaebusega võib menetlusalune isik ühtlasi nõuda, et halduskohus kontrolliks, kas menetlusalune isik on toime pannud keelatud teo, mida Konkurentsiamet talle ette heidab.

*[Inspiratsioon on saadud TsMS-i §-ist 373 (vastuhagi), mis tundub sobivat meie regulatsiooni, kuna isiku poolt Konkurentsiameti vastu esitatud kaebuse lahendamiseks ei algatata iseseisvat menetlust, vaid see vaadatakse läbi koos Konkurentsiameti kui kaebaja trahvi määramise nõudega juba käimasolevas menetluses. Menetluslikult annab vastukaebuse esitamine vastustajale vastukaebuse puudutavas osas kaebaja õigused ja vastupidi - see lahendab mõnevõrra ära menetluslike staatuste segaduse (AÕT küsimus). Vastukaebusel on eraldi ese ja alus ning selle pinnalt tekib eraldi vaidluse ese, mis pärast vastukaebuse menetlusse võtmist moodustab koos kaebuse pinnalt tekkinud vaidluse esemega menetluse eseme. Samas kui vastustaja esitab Konkurentsiameti trahvi määramise nõudele vastuväiteid omapoolset menetluslikku nõuet esitamata (nt tuvastada Konkurentsiameti haldusakti õigusvastasus), ei ole tegemist vastukaebusega, vaid vastusega kaebusele.].*

**§ 2803. Asja läbivaatamine**

(1) Juhul kui vastustaja on esitanud vastukaebuse, siis vaatab kohus kaebuse ja vastukaebuse läbi ühes menetluses.

(2) Juhul kui vastustaja ei ole vastukaebust esitanud, siis kontrollib kohus kaebuse lahendades üksnes seda, kas konkurentsiseaduses sätestatud trahvi määramise tingimused on täidetud. Kohus ei või määrata trahvi teo eest, mis ei ole Konkurentsiameti kaebuse aluseks, kuid kohus ei ole seotud Konkurentsiameti õiguslike põhjendustega.

(3) Kohus ei või määrata suuremat trahvi kui Konkurentsiamet kaebuses nõuab. Kaebuses nõutava trahvisumma muutmisele kohaldatakse käesoleva seadustiku § 49 lõike 3 punkti 2.

(2) Asja võib haldus- ja ringkonnakohtus läbi vaadata kirjalikus menetluses, kui kõik pooled ja kolmandad isikud on nõustunud asja arutamisega kirjalikus menetluses.

(3) Kui kohus võtab vastu käesoleva seadustiku § 65 lõikes 1 nimetatud tõendi, võib menetlusosaline taotleda, et kohus kuulaks tunnistajana või vande all üle isiku, kelle ütlusi või seletusi nimetatud tõend sisaldab. Kohus võib sellise taotluse jätta rahuldamata üksnes käesoleva seadustiku § 62 lõike 3 punktis 2 või lõikes 4 sätestatud juhul.

(4) Tõendamiskoormuse jaotamisel kohaldab kohus käesoleva seadustiku §-s 59 sätestatut, arvestades konkurentsiseaduse § 7828 sätestatud erisusi.

(5) Konkurentsijärelevalve trahviasjas ei kohaldata halduskohtumenetluse seadustiku § 159.

**§ 2804. Kohtuotsus**

(1) Kohus määrab kaebuse rahuldamise korral kohtuotsuses rahatrahvi suuruse konkurentsiseaduses sätestatud tingimustel. Kui kohus määrab Konkurentsiameti nõutust väiksema trahvi, rahuldab ta kaebuse osaliselt.

(2) Kui kohus rahuldab täielikult või osaliselt vastukaebuse, tühistab kohus ühtlasi vastavas osas Konkurentsiameti konkurentsiseaduse § 7829 lõike 2 alusel tehtud otsuse.

(3) Kui kohus tühistab osaliselt Konkurentsiameti otsuse, kuid määrab ühtlasi trahvi, loetakse Konkurentsiameti kaebus osaliselt rahuldatuks.